
Etsiminen on löytämistä


Löytäminen on tunnistamista


Ilman tunnistamista vain leijumme


Mutta onhan sekin joskus ihan kivaa


Aina välillä…


Parasta kuitenkin on löytää oma tiensä









Prologi


”Kuka tahansa voi koska tahansa löytää Tien.


Kuka tahansa voi koska tahansa kadottaa Tien”


Alan B. Watts, Zen guru


Pikkulinnut lentävät pesästään lähes heti kuoriuduttuaan. Sorsanpoikaset seuraavat emoansa uintiretkellä. Eläinkunnassa on erilaisia aikuistumistapoja. Jokaiselle eläinlajille ominaisia.


Ihmisillä aikuiseksi kasvaminen on pitkähkö prosessi.


Mitä sitten aikuistumisella tarkoitetaankaan.


Yleisesti ottaen se merkitsee kykyä huolehtia itsestään. Myös sosiaalistumista ja laajempien kokonaisuuksien hallintaa.


Maailmassa, jossa on parisataa valtiota ja yli 8 miljardia yksilöä, tämä ei ole aivan yksinkertaista.


Miten ihmeessä kaikki voisivatkaan ymmärtää toisiaan?


Ongelmia syntyy. Vuorovaikutus erilaisten näkökulmien välillä voi olla vaikeata.


Ihmisten ongelmat ovat pääsääntöisesti kommunikatiivisia tai vallan käyttöön liittyviä. Olisi tietysti yksinkertaista, jos meillä olisi yhteinen koodisto, jonka mukaan toimia, mutta kun sellaisen laatiminen jo on ongelmallista, olemme käytännössä jatkuvassa konfliktitilassa.


Tämä voidaan nähdä tietysti joko haasteena tai ongelmana.


Ajatus tästä kirjasta alkoi kehittyä mielessäni jo lähes 40 vuotta sitten vietettyäni talven Ronald Reaganin Amerikassa sekalaisista syistä.


Silloin US-Army kaupassa pisti silmään värväysjuliste, jossa luki ” BE ALL YOU CAN BE!”


Tietenkin kyse oli pyrkimyksestä värvätä armeijalle tappajia, mutta rupesin ajattelemaan asiaa vähän eri kannalta. Entäpä, jos ihmiselle olisikin mahdollista kasvaa parhaaksi versioksi itsestään…


Rohkaistua kehittämään itseään, ominaisuuksiaan ja taitojaan.


Kaikki hienot ideologiat ovat tietenkin pyrkineet maailman parantamiseen, mutta niiden rajoitteena on ollut ulkokohtaisuus ja se, että ne ovat kannustaneet ihmistä seuraamaan laumoja ja niiden johtajia. Laumat ovat taas etsineet vastauksia itsensä ulkopuolelta ja tukeutuneet johtajiensa karismaan tai muuhun vahvalta vaikuttavaan.


Itsenäisenä taas helposti ilman johtajan apua tuloksena on ollut kaaos...tai jotain vielä tuhoisampaa.


George Orwellin ”Eläinten Vallankumous” tarjoaa humoristisenkin kuvauksen siitä, mihin voidaan päätyä, jos yritetään saada aikaan ihanteellista yhteiskuntaa. Tasa-arvoisessa yhteiskunnassakin toiset haluavat olla tasa-arvoisempia kuin muut.


Tulos voi olla katastrofaalinen.


Ei toisaalta hallitsematon tilakaan ole hyvä. Silloinkin vallan nappaa joku, joka katsoo itsellään olevan siihen oikeus.


Ilman lakia ja järjestystä on vaikeata kuvitella yhteiskunnan pysyvän kasassa, vaikka anarkisteilla onkin siitä ihanteellinen utopia.


Utopiat voivat olla kauniita, mutta ne törmäävät ihmisten monenlaisiin todellisuuksiin ja eturistiriitoihin.


Ja vallan käytön erilaisiin kummallisuuksiin.


Edellisessä kirjassani ”Mitä sinä haluat?” tarkastelin ihmisten toiveita ja haluja. Tämä on tavallaan jatkoa sille, sillä yritän tässä hyvin karkein vedoin määritellä sitä, mitä ihminen voi olla, jos hänellä on ns.


mahdollisuus kasvaa täyteen mittaansa.


Mitä on ihmisyys? Uskon, että jo siitä syntyy erilaisia käsityksiä.


Uskonnolliset ja poliittiset liikkeet suhtautuvat asiaan dogmaattisesti ja luovat hyvän ja pahan välisen taistelun, jolloin vastapuoli nähdään demonina ja oma puoli enkeleinä. Ikään kuin elämä olisi peliä.


Universum ei tunne hyvän ja pahan käsitettä eikä myöskään ei-sanaa.


Kovin pitkälle ei siis päästä tällaisessa pelissä.


Hyvän ja pahan määrittelykin on riippuvainen lähtökohdasta. Tosin tietyt asiat ovat yksiselitteisempiä kuin toiset.


Niinpä. Ihan yksinkertaista ei ole määritellä, mikä olisi hyvää kaikille.


Kun leijonauros kuolee, lauman uudeksi johtajaksi nouseva uros surmaa vanhat pennut. Luonnossa tämä vain tapahtuu, vaikka meidän näkökulmastamme se tuntuukin kovin julmalta.


Rukoilijasirkkanaaras taas pistää poskeensa uroksen parittelun jälkeen käyttääkseen sitä ravinnoksi jälkeläisille. Ei kuulosta kovin hyvältä tämäkään ihmisnäkökulmasta.


Kuitenkin me ihmiset kykenemme uskomattomiin hirveyksiin keskuudessamme. Usein vielä niin, että emme sitä itse edes tajua.


Vain ihminen kykenee tuhoavaan ajatteluun ja suoranaiseen ilkeyteen ilkeyden vuoksi.


Tätä kirjoittaessani kevään kynnyksellä 2025 maailma elää ehkä vaarallisimmassa vaiheessa koskaan. Tai pitäisi puhua asuttamastamme planeetasta ja siinä vaikuttavasta elämästä. Kun kolmisenkymmentä vuotta sitten ydinsodan uhkaa kuvaava kello näytti 7 minuuttia vaille keskiyötä, nyt se osoittaa 90 sekuntia vaille…


Miten tähän on tultu?


Ja onko tästä mahdollista vielä pelastua? Ja miten?


Tämä ei ole mikään ohjekirja tai edes tietokirja vaan vanhanaikainen pamflettikirja, jossa esitän erilaisia näkökulmia ja havaintoja. Voit täydentää niitä omillasi.


Olennaista maailmaan integroitumisessa on oppia tuntemaan itsensä ja sitä kautta löytää tie mikro- ja makrokosmosten kohtaamiseen.


Mielellään rakentavasti.


Jos kaikille maailman ihmisille annettaisiin mahdollisuus kasvaa omaan mittaansa, voisi meillä olla aika erilainen elämän tila tällä planeetalla.


Elämme kuitenkin maailmassa, jossa toiset hallitsevat ja muut kulkevat heidän viitoittamaansa tietä.


Ajan henki määrittelee, mitä kohti kuljetaan ja mikä taas ei ole arvossa.


Jos ne huikeat energiavarat ja rahasummat, jotka tällä hetkellä suunnataan aseteollisuuden pohjattommaan kitaan, suunnattaisiin inhimilliseen kasvuun, eläisimme lähempänä paratiisia kuin 90 sekunnin päässä häämöttävää ydinsotaa.


Elämme jälleen ihmiskunnan kohtalonhetkiä, vaikka voisimme nauttia luonnon meille tarjoamista ihmeellisyyksistä. Epäoikeudenmukaisuus rehottaa ja niillekin, joilla on mahdollisuus toteuttaa itseään lähes rajoittamattomasti, maailma avautuu lähinnä hyväksikäyttökohteena. Silloin ego määrittelee myös elämänarvot. Yhteinen hyvä tosin joillekin tulee sitten mukaan kun verotuksessa siitä saa hyötyä.


Kyynisyys saa helposti otteen kun ajattelee tätä maailmaamme.


Kuitenkin meillä on vain oma osamme. Suurempi tai pienempi. Rakentamalla itsemme kokoisen maailman, voimme ainakin jossain määrin myös määritellä sen arvot ja sisällön.


Itsensä tunteminen voi olla tietysti haasteellista, mutta se on prosessi, jota ei pitäisi antaa muiden tehtäväksi, vaikka tarvitsemmekin vuorovaikutusta ja vuoropuheluja.


Hektinen elämä haasteineen saa monen väittämään, että moiseen ei ole aikaa, mutta kyse on prioriteeteista.


Omaksi itsekseen kehittyminen ja kasvaminen voi myös olla hyvin antoisa kokemus.


Luonnossa eliöt kasvavat luonnostaan omaan mittaansa.


Perhoset kehittyvät toukista, kukat siemenistä taimien kautta. Ruususta tulee ruusu ja tulppaanista tulppaani. Luonto ei juuri erehdy.


Ehkä lähinnä ihmisen kompleksista kasvua on harvinaiseksi tullut salamanterilaji nimeltään Aksolotli (Ambystoma mexicanum). Meksikossa elävä aksolotli ei välttämättä kasva koskaan ”aikuiseksi” vaan usei(mmite)n jää toukka-asteelle.


Tietyissä olosuhteissa ne kuitenkin voivat kehittyä salamanterieläimiksi, jolloin niiden kidukset surkastuvat ja ne ryömivät maalle. Samalla kun niiden olomuotokin muuttuu, myös niiden näkökyky alkaa kehittyä.


Tutkijat ovat puuttuneet niiden yksilökehitykseen keinotekoisesti hormoonikäsittelyllä, jolloin ne ovat voineet kasvaa aikuisiksi niin sanotusti.


Luonto on ihmeellinen ja ihminen kekseliäs.


Ihmiskunnan ongelmien taustalla vaikuttavat muutamat perusjutut.


Yksi niistä on tietenkin vallan epätasainen jakaantuminen, joka luontevasti johtaa ihmisten eriarvoisuuteen.


Toinen on kohtaanto-ongelma.Edellisestä johtuen ihmisten erilaiset lähtökohdat vaikeuttavat keskinäistä kommunikointia, joka perustuu mielikuviin. On vaikeata nähdä toista ihmistä sellaisena kuin hän on, joten kohtaamme vain mielikuvamme.


Sitten tietysti ne ihmismielen 7 kuolemansyntiä…


Muutos ei ole mahdoton, mutta haasteellinen.









1. Hyvän puolesta vai pahaa vastaan?


”Kun lähdet kostamaan,


kaiva kaksi hautaa…”


Sanonta Villistä Lännestä


Kouluhistoriassa kerrottiin tarinoita sotapäälliköistä ja valloitusretkistä. Jokainen oli tietenkin Hyvän puolella Pahaa vastaan. Niinpä tarinat poikkeavatkin toisistaan ratkaisevasti juuri näkökulmasta riippuen.


Jumalatkin ovat aina sopivasti omiemme puolella niitä ”muita pahoja ” muita vastaan siunaamassa aseitamme.


”Ei mitään uutta auringon alla”, totesi jo aikanaan kuningas Salomo, joka sentään halusi jonkinlaista oikeutta.


Valistusajalla luotiin vallan kolmijako-oppi Montesquieun ajatusten pohjalta. Siinä lainsäädäntövalta, tuomiovalta, ja käytäntöönpanovalta pyrittiin erottamaan toisistaan niin, että tyranniaa voitaisiin hillitä.


Hyviä pyrkimyksiä, kuten orjuudenkin poistaminen ja muukin segregaatio. Vaan käytäntö tuppaa olemaan usein jotain ihan muuta.


Vanhoja hyviä aikoja muisteleva voi miettiä kuitenkin sitä, että antiikin demokratia koski vain vapaita miehiä. Ei siis naisia, lapsia eikä orjia.


Yhdysvaltain perustuslaissakin on tämä jako vaikka sitä onkin yritetty modernisoida meidän ajallamme.


Jokainen voi itse tykönään pohtia, miten siinä on onnistuttu.


Mielenkiintoinen yksityiskohta Yhdysvaltain Perustuslaissa on kyllä se, että jokaiselle annetaan oikeus onnen tavoitteluun. Uskon kyllä, että siinäkin on ollut aidosti hyvä tarkoitus.


Nykyaikainen versio aiheesta kuitenkin on se, että vapautta ja onnea symbolisoi mahdollisuus tilata roskaruokaa kotiin kuljetettuna. Tai demonisoida erilaiset näkemykset sekä dehumanisoida niiden esittäjät.


Näinpä… tie kadotukseen kulkee usein hyvien aikomusten kautta.


Maailma kuitenkin elää ja pysyvintä on liike.


Niinpä – ehkä onneksi – emme voi ennustaa tulevaisuutta luotettavasti.


Imperiumit kuitenkin tulevat ja luhistuvat. Yleensä ne luhistuvat silloin kun niiden sisäinen rakenne muuttuu tuhoavaksi. Näin taas tapahtuu kun valta turmelee – ja ehdoton valta turmelee ehdottomasti.


Ihmisiän rajallisuus saa unohtamaan tietyt lainalaisuudet ja sen, että sotien valloitetut alueet ennen pitkää haluavat itsenäistyä itsekkäistä hallitsijoista.


Eräs vanhimpia unohdettuja oppeja on se, että provosoituminen saa vain tuhoa aikaan.


”Oikeutettu kosto” taas lienee yksi niistä sotahuudoista, joilla voidaan saada kansat tuhoamaan toisiaan. Myös veli voi nousta veljeä vastaan ja vasta valtavan tuhon ja tappamisen jälkeen päästään jonkinlaiseen uuden rakentamiseen.


Sota tuhoaa. Väkivalta on ongelma. Lopullinen ratkaisu on täystuho. Näin ollen paras vaihtoehto on rakentaa maailmaa sillä energialla, joka vähentää tuhoa ja kärsimystä. Yhdessä.


Toisen maailmansodan jälkeen vuonna 1948 julistettiin YK:n Ihmisoikeuksien Julistus.


Todella hieno ja kattava kokoelma hyviä tavoitteita, joiden piti turvata ihmiskunnalle sodaton tulevaisuus.


”Ei enää koskaan sotia”, uskottiin…


Vaan toisin kävi.


On aika halpaa lähteä etsimään syyllisiä kun ongelmat koskettavat meitä kaikkia. Parempi tapa on etsiä syitä ja pyrkiä vaikuttamaan niihin.


Lähihistoriasta muistamme, miten Pahuutta pyrittiin poistamaan maailmasta jahtaamalla Saddamia, Osamaa ja Gaddafia, mutta maailma ei siitä parantunut rahtuakaan. Pikemminkin päinvastoin.


Terrorismin vastainen sota ei oikein kuulosta uskottavalta kun se on käytännössä oman terrorismin hyväksymistä.


Kuitenkaan ei pitäisi myöskään hyväksyä vääryyttä – edes passiivisesti.


Ihmisenä oleminen on aika ristiriitaista, sillä meihin vaikuttavat monenlaiset voimat, jotka johtavat hyvin helposti konflikteihin, joista selviäminen ajaa meidät tuhoisiin reaktioihin.


Vaikka ne voisivat myös toimia herätteinä toisenlaiseen toimintaan.


Hyvä lähtökohta olisi muistaa, että ei ole niitä ”muita”. Vain me Homo Sapiens-lajin edustajat, jotka olemme vastuussa toisistamme ja tästä planeetasta, joka meille on annettu elinpaikaksi.


Tästä lähtökohdasta on aika murheellista havaita, miten kauas tavallisen ihmisen ulottuvilta on valta karannut .


Neoliberalismin myötä varsinainen kansanvalta on muuttunut korporaatiovallaksi, jossa vain voittajat noteerataan. Kansa saa tulla toimeen sillä, mitä jäljelle jää. Tämän päivän velkavetoisessa järjestelmässä erilaisilla tulonsiirroilla, joita vielä pyritään minimoimaan vedoten velkatalouteen.


Rahaa on enemmän kuin koskaan. Se vain pyrkii ennestään rikkaiden sijoittajien ja mammuttiyhtiöiden luo.


Ihmisten joukkovoimaa rajoittamaan perustettu järjestelmä on lisäksi onnistunut saamaan ihmiset niin passivisiksi, että meistä on tullut hallintoalamaisia, jotka tyytyvät etsimään halpoja ratkaisuja olosuhteiden pakosta ja elämään varsin näköalatonta elämää..


Kauas on tultu siitä utopiasta, josta valistusajan kirjailijat haaveilivat.


Vapaus, veljeys tasa-arvoisuus...


George Orwellin ennustukset ovat lähempänä tätä päivää.


Ja kuitenkin meillä on mahdollisuuksia vaikka mihin.


Yritin tämän vuosituhannen alussa perustaa osuuskuntaa, jossa sen jäsenet olisivat voineet myydä työvoimaansa mahdollistaen elämänsä parantamisen tilanteessa, jossa työttömyystukien passivoiva luonne oli jo ajanut monen toivottomuuteen. Sen sijaan, että ihmisiä olisi aktivoitu oman elämänsä rakentamiseen, systeemi pyrkii jakamaan rahaa erilaisten taulukkojen mukaan . Tämä tietysti siksi, koska kaikille ei kerta kaikkiaan riittänyt töitä. Työnantajavallan vuoksi niillekin, joilla työtä oli, maksettiin vain sen verran, että yleensä voitiin pyörittää järjestelmää jotenkin.


Silloin oli vielä jonkin verran julkista taloutta jäljellä.


Nyt on kilpailulakien perusteella valtion yritystoimintakin siirretty sijoittajille, jotka sitten ovat myyneet kaiken niin, että entiset terveyskeskuksetkin ovat ovat kuihtuneet, elleivät ole tykkänään lopetettu.


Tilalle ovat tulleet monikansalliset sijoitusyhtiöt.


Kaikki sen nimissä, että elämme kilpailuyhteiskunnassa, jossa pitää ”pärjätä”.


Nekin, jotka pärjäävät, huolehtivat lähinnä itsestään koska eivät halua pudota osattomien luokkaan, joka kasvaa.


Jos Kiinassa on nostettu köyhyydestä 700 miljoonaa ihmistä keskiluokkaan, meillä suuntaus on ollut toisinpäin.


Tässä voikin olla selitys sille, että Kiinalla menee taloudellisesti huippuhyvin.


Voisi ajatella, että muutos meilläkin olisi välttämätön.


Siitä ei kuitenkaan ainakaan vielä näy merkkejä.


Tämänhetkinen henkinen tila maassa on enemmän negatiivinen kuin koskaan elinaikanani. Kun tärkeimmäksi tavoitteeksi on asetettu edellisen Yhdysvaltain hallituksen jäljiltä oleva projekti naapurimaamme Venäjän hajoittamiseksi ja Vladimir Putinin kampeaminen vallasta, jää vähän huomiota todellisille epäkohdille, joita kuitenkin on paljon, vaikka maailman onnellisimmaksi kansaksi meitä halutaankin kutsua.


Valtamedia toistaa päivästä toiseen, että kolme vuotta sitten Putin keksi sodan ja Pahuuden ja kävi ilman syytä Ukrainan kimppuun.


Tätä Mediapoolin luomaa narratiivia on nyt hoettu niin kauan, että osa kansasta on valmis tuhoamaan omat demoninsa Venäjävihan kautta.


Kaikki keskustelut aiheesta ovat lähestulkoon mahdottomia, koska pelko putinistiksi leimautumisesta estää tehokkaasti vähänkin monipuolisemman keskustelun.


On ilmennyt, että ihmiset on helpompi saada taisteluun ”pahaa” vastaan kuin työhön oman elämänsä parantamiseksi.


Oma yritykseni osuuskunnan perustamiseksi kaatui siihen, että nekin, jotka olisivat olleet kiinnostuneita olettivat minun hoitavan kaiken ja kantavan vastuun kaikesta. Idea oli kuitenkin, että he olisivat voineet keskittyä työntekoon ja itse voineet tarjota osuuskunnan kautta osaamistaan. Helppo raha kiinnosti enemmän.


Neoliberalismin idea ja mainoskuva helposta rahasta ideaalina oli jo saanut vallan.


Joillekin tietysti rahaa kertyy tässä järjestelmässä järjettömän paljon ja kun nämä tyypit elvistelevät onnekkuudellaan, on yksinkertaista levittää ideologiaa, että köyhät ovat itse aiheuttaneet oman tilansa ja kaipaavatkin vain keppiä.


Rikkaille taas halutaan verohelpotuksia.


Tämä projekti alkoi jo vuonna 1989 kun koko kansalle levitettiin ilosanomaa verotuksen kevenemisestä.


Käytännössä se tarkoitti julkisen sektorin alasajoa.


Kun naapurissa sijaitseva valtio oli nimellisesti vasemmistolainen, oli se toiminut patona työnantajien mielivallalle. Ehkä tosiaan pelättiin, että muuten meillekin tulisi keskusjohtoinen kommunismi ellei työntekijäpuolelle maksettaisi jollain lailla kohtuullista korvausta panoksestaan.


Raaka peli. Eipä toiminut savijaloilla seisova jättiläinen, mutta eipä ole osoittautunut kovin hyvin toimivaksi velkavetoinen neoliberalismikaan, joka ajautui päätyyn jo 2008 finanssikriisin aikaan. Sen jälkeen Yhdysvallat on onnistunut pitämään sitä hengissä, koska talousjärjestelmän täydellinen romahdus olisi koko maailmaa koskeva katastrofi.


Onko järjestelmän säilyminen hinnalla millä hyvänsä vai ihmisten elämä tärkeämpää?


Tätä tulee miettineeksi kun kaikessa puhutaan pelkistä rahasummista. Yleensä vielä miinusmerkkisistä eli velan määrästä.


Nyt näillä summilla perustellaan sosiaalitukien leikkauksia. Pelin henkeä kuvaa, että samanaikaisesti asevarusteluun täytyisi löytyä aina vain enemmän.


Jossain vaiheessa täytyy tulla näissäkin asioissa raja eteen. Raja, jolloin ihmiset lähtevät liikkeelle muuttamaan asioita.


Huono juttu on, että silloinkin helposti syntyy enemmän tuhoa, jos ei ole olemassa selkeää vaihtoehtoa.


Jos seuraa meidän keskitetysti omistettua yksityistä mediaa ja oikeistovoimien hallitsemaa YLEä, meille välittyy varsin dystooppinen kuva maailmasta.


Minä lopetin valtamedian päivittäisen seuraamisen kun huomasin sen jankuttavan omaa jargoniaan päivästä toiseen vuoroin pelotellen vuoroin masentaen yksipuolisella maailmankuvallaan.


Negatiivisuudella myyvä skandaalimedia luo narratiiveja, joilla meitä yritetään hallita passiivisiksi hallintoalamaisiksi. Toimittajista tehtiin sisällöntuottajia, joten varsinaisen tiedonvälityksen tehtävä on siirtynyt itsenäisille toimijoille, joita sentään löytyy sosiaalisen median puolelta ja vaikkapa youtuben tapaisista toimijoista.


Niissäkin tieto kilpailee disinformaation kanssa, joten vaatii vaivaa löytää tieto siitä, mitä oikeasti tapahtuu ja mikä vaikutus sillä on meihin.


Kuitenkin vain sitä kautta voi päästä jotenkin selville siitä, mistä on kysymys tässä maailmassa. Helppoa se ei ole, sillä maailma elää ja eilisen totuudet voivat tänään jo näyttää toiselta.


Sen vuoksi en vielä korkkaa kuohuviiniä vaikka Trumpin ja Putinin neuvottelut Ukrainan proxysodan lopettamiseksi ovat jo alkaneet. Asiaan liittyy kuitenkin niin paljon epävarmuustekijöitä, että tätä kirjoittaessanikin ihmisiä kuolee rintaman molemmin puolin.


Tilanne on absurdi, sillä toisaalta sodan alkusyyt ovat jo selvillä laajalti ja USAID on lopetettu tai ainakin keskeytetty. Niin ollen Venäjä ja USA ovat normalisoimassa suhteitaan. USAlla on ensimmäinen presidentti, jonka pääagendana ei ole sotien ylläpitäminen ja synnyttäminen.


Muuten kannattaa muistaa, että Donald J. Trump on Yhdysvaltain presidentti ja Vladimir Putin taas Venäjän presidentti. Molemmilla on mandaatti hoitaa asioita oman maansa etujen mukaan.


Meidän asiamme taas ei ole puuttua kummankaan maan asioihin. Meillä tarvittaisiin hallinto, joka pitäisi oman kansan puolta.


Tuppaa vaan olemaan niin, että kun omiin ongelmiin ei kyetä tarttumaan, siirretään kansan huomio muualle.


Macchiavelli tästä jo kertoi satoja vuosia sitten.


Maailma sanojen vankina. Sen niminen mielenkiintoinen sarja muuten pyöri taannoin telkkarissa. Erkki Saksa sitä pyöritti, mutta sekään ei enää valista meitä.


Media – siis valtamedia – pyrkii esittämään meille maailman hyvin yksipuolisesti ja usein juuri se onkin olennaista, josta ei puhuta.


Minä en pidä siitä, että minua huijataan ja minulle valehdellaan asioista, jotka kuitenkin ovat tärkeitä.


Olen kuitenkin tehnyt sellaisen päätöksen, että en lähde mukaan minkäänlaisiin vihaliikkeisiin tai vihaenergialla toimiviin tuhoprojekteihin.


Muistuu mieleen joskus 1960-luvulla suomalaisen everstin ( tai joku upseeri...en ole varma hänen tittelistään) lausahdus kun puhuttiin aseistakieltäytymisestä.


Hän totesi aivan pokkana, että ”mitä siitäkin tulisi, jos kaikki kieltäytyisivät aseista?” Siis kaikki.


Eiköhän siitä syntyisi aika kiva maailma…


Me kuitenkin elämme nyt juuri tällaisessa maailmassa ja mitä tänään tapahtuu, on merkityksellistä. Jokainen tietysti kokee asiat omassa kuplassaan, mutta jollain lailla toivoisi, että edes joku valistusajan kirjailijoiden ajatuksista alkaisi saada elintilaa pelkkien kylmien talousnumeroiden sijaan.


Jokainen kuitenkin tekee makkaran mieleisekseen.


Jos enemmistö ajattelee niin, että ilmaiset ämpärit ovat tärkeintä elämässä ja elämän sisällöksi riittää ostoksilla käynti, en voi kuin yrittää sopeutua jäljellä olevan elämäni ajan siihen.


Elämän rajallisuus estää minua lähtemästä julistamaan maailmalle vaihtoehtoista evankeliumia.


Näen kuitenkin jollain lailla ilahduttavana sen, että löytyy niitä, jotka vielä kaiken tämän keskelläkin uskaltavat tehdä niin.


Julian Assangelle olisi voinut käydä niin kuin työväenaatteelle Suomessa.


Myös Nelson Mandela olisi voinut katkeroitua vankeudestaan aprtheidin ajan Etelä-Afrikassa.


Maailma kuitenkin elää ja muuttuu kaiken aikaa.


Mihin suuntaan? Siitä olemme kaikki vastuussa.


Kannattaa siis miettiä, minkä lipun alla marssii.


Ennen kuin löytää itsensä pitelemässä käsikranaattia tai pommia valmiina heittämään sen lajikumppaneitaan kohti.


Olemme yhdessä tällä planeetalla ja vastuussa sen tulevaisuudesta.


Halusimmepa sitä tai emme. Nekin, jotka ovat päässeet VIP-aitioon.

